Introduzzjoni Ir-rakkont Imħabba ta' Swann, kif jixhed it-titlu, għandu bħala tema ewlenija l-imħabba li Charles Minkejja li fil-bidu tar-rakkont tiġi aċċentwata l-promiskwità sesswali tiegħu, Swann, ironikament, jispiċċa biex ikun iddominat mill-passjoni għal Odette. L-imħabba ta' Swann għal Odette tibda b'indifferenza, iżda gradwalment hu jinħakem mill-għira, li paradossalment aktar ma ġġiegħlu jipprova jippossiedi lil Odette aktar tispiċċa tbiegħdu minnha. Naraw fir-rakkont kif fil-bidu Odette hi l-parti ddominata, iżda eventwalment issir il-parti li tiddomina. Swann jibda biex ixebbahha ma' Siffora, bint Ġetru, fil-pittura ta' Sandro Botticelli, u b'hekk permezz tal-arti jissublimizzaha fil-fantasija tiegħu. Hu jiskopri l-intensità ta' mħabbtu għal Odette meta lejla minnhom jasal tard għaċ-ċena għand il-Verdurinijiet u ma jsibhiex hemm. Minn dik illejla tibda relazzjoni ta' mħabba stabbli bejniethom, iżda l-imħabba ta' Swann għal Odette ssir f'salt wieħed suspettuża wara li f'serata minnhom, din iġġib tiċċena magħha għand il-Verdurinijiet lillcomte de Forcheville. Dik illejla Swann jinduna li Odette hi apprezzata bil-bosta minn irġiel oħrajn. B'reazzjoni għal dan, imħabbtu għaliha tinbidel gradwalment f'fissazzjoni li Odette qed taqlibhielu kemm b'relazzjonijiet lesbjani kif ukoll b'relazzjonijiet ma' rġiel oħrajn. Swann jispiċċa jittormenta lilu nnifsu, maqtugħ mir-realtà u maħkum għalkollox minn passjoni għal mara li ironikament ma jara xejn speċjali fiha. Ir-rakkont jikxef u jifli l-iċken dettalji kemm tal-kurrenti ta' fiduċja kif ukoll tal-kontrokurrenti ta' suspetti li jirriflettu l-qagħda ta' Swann fir-relazzjoni tiegħu ma' Odette. Bħala narratur omnipreżenti, Marcel jiżvela u jiddeskrivi t-taħwid suspettuż fis-subkonxju ta' Swann flimkien mal-isfumatura bejn il-ħolm u r-realtà li fit-thewdin tiegħu jsib lilu nnifsu fiha. F'moħħ Swann tinbena relazzjoni ta' mħabba-mibegħda Freudjana saħansitra qabel ma Freud joħroġ bit-teorija tal-psikanaliżi. Is-sentenzi interminabbli tat-test huma riżultat ta' din l-analiżi Proustjana li la hi xjentifika u lanqas psewdoxjentifika, iżda letterarja u artistika. Dan għax fil-kuntest letterarju li minnu jixrob Proust, lgħan tal-kitba hu li l-kliem ipitter: li permezz tal-kliem titpitter in-nixxiegħa tas-subkonxju li l-pittura ma tistax tesprimi b'mod daqstant espliċitu daqs il-kitba. U b'hekk waqt il-qari l-qarrej jingħata dak li hu għaddej minn moħħ il-protagonist(i)/persunaġġ(i) tar-rumanz. Iżda billi din hi analiżi letterarja u fl-istess waqt artistika tinħoloq ukoll fir-rumanz allegorija mibnija fuq il-personifikazzjonijiet sottili tal-imħabba, l-għira, il-kurżità, u l-verità, li bħall-allat nisa fil-mitoloġija Griega u fl-epiċi Omeriċi jissieltu fl-isfond fis-subkonxju ta' Swann. Għall-kuntrarju ta' dak li jiġri fil-partijiet l-orħajn ta' Għat-Tfittxija taż-Żmien Mitluf, f'Imħabba ta' Swann Marcel (in-narratur) / Proust (l-awtur) jiffoka fuq il-persunaġġ ta' Swann, li hu lprotagonist ewlieni, u għaldaqstant jista' jitqies, fuq livell ġenerali, bħala wieħed mill-epiċentri tassostrat tas-seba' volumi tar-rumanz. Madankollu, Marcel, li hu wkoll l-eroj prinċipali tar-rakkont, minkejja li hu estern għal din il-parti tar-rumanz, billi meta din isseħħ kien għadu ma twelidx, għandu fih pożizzjoni partikulari billi hu nnifsu hu kompost mill-persunaġġ ta' Swann. Marcel jagħraf lilu nnifsu fi Swann u dan, bla dubju, jispjega għala l-fokalizzazzjoni dominanti hi l-fokalizzazzjoni interna ta' Swann. Minn din il-perspettiva, Swann mhux ħlief il-varjant tal-jien intern tan-narratur li jidentifika ruħu miegħu għax bħalu hu ta' dixxendenza Lhudija, erudit, u waħdu fost il-kbarat. Marcel – minkejja li Swann hu u jiċċena għand prozitu f'Combray kien itelliflu fi ċkunitu l-bewsa tant mixtieqa ta' ommu – jibqa' jħares lejh kemm b'simpatija kif ukoll b'empatija u indulġenza. B'hekk ikompli jammirah u jidentifika ruħu mill-qrib miegħu. Din is-suġġettività ta' Marcel, flimkien mal-interess partikulari li juri lejn Swann, jitqanqlu wkoll minħabba l-fatt li mħabbet Swann għal Odette tbassar u fl-istess waqt iġġedded id-diqa li hu jesperjenza aktar 'il quddiem fir-rumanz kemm ma' Gilberte, kif ukoll ma' Albertine.4 F'din it-tieni parti tal-ewwel volum, li għandna f'idejna, naraw diġà t-tifsira taż-żmien misjub millġdid. Dan għax Imħabba ta' Swann hu r-rakkont dwar dak li ġara qabel ma n-narratur kien twieled. Issejba ta' żmien mitluf hi fuq kollox waħda mill-għanijiet prinċipali tar-rumanz. U dan jintlaħaq għax l-istorja tevolvi permezz ta' sekwenzi ċirkulari differenti li juru kif il-passat jinsab fil-preżent u lpreżent fil-passat. Fuq kollox, f'Imħabba ta' Swann tkompli t-tema tal-memorja involontarja li din id-darba titwieled miċ-"ċkejkna frażi" tas-sonata ta' Vinteuil. Bl-istess mod li l-petite madeleine tqanqal f'Marcel ittifkiriet ta' tfulitu f'Combray, iċ-"ċkejkna frażi" twassal lil Swann it-tifkiriet tal-imħabba tiegħu għal Odette. U f'okkażjoni minnhom, meta Swann jismagħha għal għarrieda, imur anki lil hinn millmemorja involontarja esperjenzata minn Marcel u jiżvela fih innifsu sintomi ta' sinestesija. Din twassal biex Swann jesperjenza sintomi ta' konfużjoni bejn is-sensi – f'dan il-każ bejn is-sensi tassmigħ ("iċ-ċkejkna frażi" li permezz tal-memorja involontarja tfakkru fl-imgħoddi tiegħu ma' Odette) u tax-xamm (is-sensazzjoni kemm immaġinarja kif ukoll involontarja tar-riħa tal-fjuri li fi Swann tikseb dimensjoni oħra b'rabta kemm mal-preżent kif ukoll mal-passat). Bla dubju ta' xejn, ir-rakkont Imħabba ta' Swann ikompli jiżvela l-kobor ta' Proust. Għalhekk, hu biss b'qari assidwu, intensiv u intelliġenti li l-qarrej jista' jibqa' jiskopri dak kollu offrut lilu minnu. Id-dinja Proustjana testendi mill-arti sal-filosofija, mill-istorja soċjali sal-psikoloġija individwali. Dinja li tixħet l-imġiba tal-bniedem taħt il-lenti u b'hekk tikxef dak li hu universali fin-natura umana.